
הצעת חוק המדיניות הכלכלית לשנת הכספים 2005 (תיקוני חקיקה), התשס"ה- 2005


היו"ר אברהם ליצמן:

	רבותי בוקר טוב, אני מבין שהגיעו להסכמה כאן ולכן אני רוצה לשמוע את ההסכמה אדוני. אנחנו מדברים על סעיפים 54-54 א' הצעת חוק המדיניות הכללית שנת הכספים 2005 (תיקוני חקיקה) התשס"ה- 2005. יש לי את הנוסח המוצע, תסביר את זה.

אורי שוסטרמן:

	אני אסביר ב"שפת בני אדם" ואחרי זה אולי מירב תרחיב את הנושא המשפטי. בגדול הסכמנו על העיקרון יחד עם נציגי השלוחות שאנחנו דנים פה בעניינם. הסכמנו על העיקרון שבסופו של תהליך שכל השלוחות שירצו שתלמידיהם יקבלו הכרה לצורכי שכר יצטרכו להיכנס לתהליך הכרה של המל"ג במסלול הידוע והמוכר בלי מסלול נוסף שיוצר עבורם. מה שהוסכם זה שבעצם ניתן תקופת מעבר יחסית ארוכה להתארגנות של השלוחות ולאפשרות לרישום סטודנטים---

היו"ר אברהם ליצמן:

	לא להקשות עליהם לקבל את ההכרה.

אורי שוסטרמן:

	ולא לפגוע בסטודנטים שכרגע מתכוונים אפילו ללמוד שם, מי שייגש בעצם לתהליך ההכרה וימשיך לרשום סטודנטים, אנחנו מתחייבים לקבל את התואר שלו לצרכי שכר ודירוג במדינה---

היו"ר אברהם ליצמן:

	אדוני, כרגע אנחנו בשלבי הצבעה, אני לא מסכים שיהיו לוגיסטים בשעת הצבעה.

אורי שוסטרמן:

	אלה עקרונות הפשרה.

מירב ישראלי:

	אני יכולה להרחיב.

היו"ר אברהם ליצמן:

	אני מציע דבר אחר, תקראי את הכול.

מירב ישראלי:

	סעיף 54, תיקון חוק המועצה להשכלה גבוהה:
	בחוק המועצה להשכלה גבוהה, התשי"ח- 1958 (להלן- חוק המועצה להשכלה גבוהה) בסעיף 25 טז, אחרי "לכל דבר ועניין", יבוא "למעט לעניין קבלה לעבודה, לעניין דירוג העובד ודרגתו ולעניין שכר ותנאי עבודה".

סעיף 54 א' רבתי, אי תחולה:
	סעיף 54 לא יחול וימשיך לחול הדין הקודם, על כל אחד מאלה:
(1) על תואר של מי שסיים את לימודיו במוסד בעל רישיון כאמור בסעיף 25 ג או בעל רישיון זמני כאמור בסעיף 25 ט לחוק המועצה להשכלה גבוהה (להלן- מוסד) עד ליום כ"ד בתמוז התשס"ה (31 ביולי 2005)
(2) על תואר של תלמיד שסיים את לימודי במוסד העונה על התנאים הבאים:
(1) המוסד הגיש למועצה להשכלה גבוהה כמשמעותה בחוק המועצה להשכלה גבוהה, בתוך שלושה חודשים מיום פרסומו של חוק זה, הצהרה חתומה בידי מורשי המוסד כי תוגש בקשה למועצה להשכלה גבוהה להכיר במוסד או בתאגיד שיבוא במקומו, כמוסד להשכלה גבוהה לפי סעיף 9 לחוק המועצה להשכלה גבוהה עד ליום ה' בסיוון התשס"ה (1 ביוני 2006)
(2) הוגשה בקשה למועצה להשכלה גבוהה להכרה, כאמור בפסקת משנה (א), עד ליום ה' בסיוון התשס"ה (1 ביוני 2006)
      
בסעיף זה "תלמיד"- מי שנרשם למוסד עד ליום קבלת החלטת המועצה להשכלה גבוהה בבקשה שהוגשה כאמור בפסקת המשנה (ב), להכיר במוסד או בתאגיד שיבוא במקומו במוסד להשכלה גבוהה לפי סעיף 9 לחוק המועצה להשכלה גבוהה או לדחות את בקשתו להכרה כאמור או להיתר לפי סעיף 21 א לחוק המועצה להשכלה גבוהה, או עד תום שלוש שנים מיום קבלת היתר לפי סעיף 21 א האמור, לפי המוקדם מבניהם.

היו"ר אברהם ליצמן:

	תסבירי בבקשה.

מירב ישראלי:

	אני אסביר, הסעיף המוצע בחוק ההסדרים קובע שבעצם מקבלת החוק בענייני דרוג ושכר, תארים של תלמידים בשלוחות לא יחשבו כתארים שווים לתארים של המוסד בחו"ל. הסעיף שהוסף בהסכמה עם השלוחות נותן תקופה, מה שנקרא, זה לא יחול, תקופת מעבר---

יולי תמיר:

	עד שלושה חודשים?


מירב ישראלי:

	לא, רגע, יש שתי חלופות, קודם כל---

ענבל גבריאלי:

	מירב, אולי קודם כל לגבי אלה שסיימו שם.

מירב ישראלי:

	אז קודם כל, כל מי שסיים את הלימודים שלו בשלוחה עד לסוף שנת הלימודים הזאת, עד 31 ליולי, זה לא יחול עליו, ימשיך לחול הדין הקודם. 

יולי תמיר:

	ואם הוא לומד שנה ג'?

מירב ישראלי:

	אז רק שתיים.

אורי שוסטרמן:

	השלוחה תגיש בקשה, מה שאנחנו מבקשים ממנה זה עוד שלושה או ארבעה חודשים רק להצהיר על זה שהיא מתכוונת להגיש בקשה וזה יספיק. ואז כל התלמידים שלה, גם אלה ש"בצנרת" וגם אלה שעוד ירשמו עד שיוחלט בעניינם. התארים בעצם יוכרו באופן עקרוני גם למסיימים שיסיימו עוד ארבע או חמש שנים.

יולי תמיר:

	אם לא קיבלה השלוחה אישור, אז ייתן פרק זמן לאלה שבמערכת?

מירב ישראלי:

	שנייה, זה בדיוק הסעיף. אז החלופה הראשונה היא לגבי כלל השלוחות, כל מי שיסיים בכל שלוחה עד סוף שנת הלימודים הזאת לא יחול עליו הדין החדש, זה אחד. שתיים, נותנים גרייס נוסף לשלוחות שיחליטו להגיש בקשה להפוך למוסד ישראלי. וזה בכללים הבאים---

ענבל גבריאלי:

	גם כאשר הם נמצאים בשלב ההכרה?


מירב ישראלי:

	בדיוק. אז אני אסביר בדיוק את התנאים. בעיקרון, קודם כל, דבר ראשון שהם צריכים לעשות זה תוך שלושה חודשים מפרסום החוק להגיש הצהרה שהם עומדים לעשות את זה, כי אנחנו נותנים להם תקופה ארוכה כי לוקח זמן לארגן---

אברהם שוחט:

	כמה זמן אתם נותנים?

מירב ישראלי:

	שלושה חודשים מפרסום ההצהרה. המועצה להשכלה גבוהה מכירה במוסד כמוסד ישראלי, כמו האוניברסיטה, כמו הטכניון. התנאי השני, שעד ה-1 ליולי 2006 הבקשה תוגש למועצה להשכלה גבוהה. מכיוון שלוקח זמן לארגן---

דני יתום:

	אני רוצה להבין מה המשמעות של הכרה במוסד של אוניברסיטת חו"ל, מה המשמעות לכך שהוא יוכר כמוסד להשכלה גבוהה, כי אין את נציגי אותם---

ענבל גבריאלי:

	זה בהסכמה דני.

היו"ר אברהם ליצמן:

	שני דברים, אלף הסכמתי לשמוע את המועצה להשכלה גבוהה, אבל הם לא באו. 

ענבל גבריאלי:

	דני , ההכרה היא בעצם תקופת מבחן של השלוחות בדרך להפוך למוסד ישראלי.

דני יתום:

	הייתי כאן בכל הדיון הקודם---

היו"ר אברהם ליצמן:

	דני הם ישבו אצלי---

דני יתום:

	אז אני פספסתי לצערי את ועדת הכלכלה.

היו"ר אברהם ליצמן:

	לא פספסת כי לא היה.

מירב ישראלי:

	אז כפי שאמרתי אלה שני התנאים, הגשת הצהרה והגשת בקשה. עכשיו, מרגע הגשת הבקשה בעצם, עד לשלושה מקרים, אחד, זה שהמועצה להשכלה גבוהה דחתה את הבקשה, שתיים, היא הכירה במוסד, שלוש, שלוש שנים לכל המאוחר. כל מי שנרשם לפי המוקדם בחלופות הוא יקבל את הגרייס הזה. זאת אומרת זה לא לנצח אלא המוסד הגיש בקשה למועצה להשכלה גבוהה, המועצה להשכלה גבוהה בדק את הבקשה. 

היו"ר אברהם ליצמן:

	מי שלא קיבל הכרה הוא יכול לסיים.

דני יתום:

	הוא יוכר גם אם הוא נרשם?

היו"ר אברהם ליצמן:

	כן.

מירב ישראלי:

	עכשיו יש רק דבר אחד שהמועצה להשכלה גבוהה ביקשה ממני להבהיר וגם נציגת השלוחות. העובדה שניתן להם גרייס עד להכרה או עד לתשובה שלילית או עד שלוש שנים, זה לא אומר שמותר להם לרשום תלמידים. זאת אומרת, המועצה להשכלה גבוהה בזמן תהליך ההכרה, יש לה את הכללים שלה עד איזה נקודה מותר למוסד לרשום תלמידים---

היו"ר אברהם ליצמן:

	זה מוסכם על השלוחות?

מירב ישראלי:

	כן, זה מוסכם על השלוחות שיש מצב נתון, הסעיף הזה רק מגדיר, הוא לא נותן סמכות לרישום.

היו"ר אברהם ליצמן:

	אוקיי, רבותיי אנחנו ניגש להצבעה, מי בעד סעיפים 54-54 א'?


מירב ישראלי:

	הנקודה האחרונה, אנחנו נתנו, אני הסברתי, אנחנו נתנו גרייס של מי שנרשם עד תקופה של שלוש אפשרויות לפי המוקדם מביניהם, זה עדיין לא אומר, והשלוחות מבינות את זה, שבכל התקופה הזאת מותר להם לרשום תלמידים, השלוחה, אני מדברת על השלוחה, לא על המוסד כמוסד ישראלי. יש למועצה להשכלה גבוהה כללים משלה עד מתי, עד איזה נקודה מותר לרשום תלמידים בתהליך ההכרה, במהלך תהליך ההכרה---

יעל אנדורן:

	מירב בואי אני אעזור לך. יש למועצה להשכלה גבוהה בכל תהליך של תואר ישראלי שלב שבין ההכרה להיתר. בהתחלה היא נותנת היתר אקדמית ואחר הכרה אקדמי. ויש לה כל מיני כללים על מנת שלא יהיה על התלמידים איזה שהוא רושם שלמוסד הזה יש היתר או אין להם, יש להם כללים. ומה שהם רוצים להגדיר שאותם כללים---

היו"ר אברהם ליצמן:

	אז עוד פעם אני אחזור על החוק, סעיפים 54-54 א' להצעת חוק המדיניות הכלכלית שנת הכספים 2005 לחוק ההסדרים, תיקוני חקיקה התשס"ה 2005 לפי הנוסח החדש שהביאו היום, מי בעד ירים את ידו, מי נגד? אושר, תודה.


הישיבה ננעלה בשעה 11:00






	

